生第三兒
作者：程俱
朝代：宋

paragraphs: 生兒如班伯，絕業出金華。
惱人如添丁，索抱聲啞啞。
人生各有分，豪末不可加。
丹山無凡鷇，寒根無早芽。
如公翔千仞，衆鳥不敢譁。
将雛一來儀，美瑞世所夸。
嗟我困冰谷，霜枝鬰盤拏。
華顛有二女，爾爾聊自佳。
今年熊羆夢，亦復來貧家。
平生坐著書，每笑括與奢。
籃輿一幅巾，緩步可當車。
儻學長史掾，修真凌景霞。